भारत के बाद अब पाकिस्तान के चीफ जस्टिस भी खबरों में हैं. हालांकि, पाकिस्तान के चीफ जस्टिस साकिब निसार कोर्ट के बाहर की हरकत की वजह से चर्चा में हैं. इन दिनों उनका एकवीडियो सोशल मीडिया में वायरल हो रहा है.
निसार ने पाकिस्तान में एक कार्यक्रम में भाषण देने से पहले कहा कि भाषण को महिलाओं की स्कर्ट की तरह छोटा होना चाहिए. इससे लोगों की भाषण में रुचि बनी रहती है. उन्होंने आगे कहा कि अगर लंबी स्कर्ट की तरह भाषण भी लंबा हुआ तो लोग उसमें रुचि नहीं लेते हैं.
यह वीडियो पाकिस्तान की एक पत्रकार नाइला इनायत ने सोशल मीडिया पर शेयर किया है. इस कार्यक्रम में निसार को भाषण देना था. अपने भाषण से पहले उन्होंने ऐसी टिप्पणी की कि लोग उनके भाषण पर नहीं, इसी टिप्पणी पर बात कर रहे हैं.
साकिब निसार भाषण देने मंच पर आए तो उनके हाथ में कई पन्ने थे. उन्होंने कार्यक्रम में मौजूद लोगों से कहा, 'आप लोग इन पन्नों को देखकर परेशान न हों. मैं बता दूं कि मैं कोई लंबा-चौड़ा भाषण देने नहीं जा रहा हूं.'
उन्होंने आगे कहा, 'बल्कि मुझे तो हमेशा बताया गया है कि भाषण को महिला की स्कर्ट की तरह छोटा होना चाहिए. भाषण इतना लंबा भी न हो कि लोगों की रुचि खत्म हो जाए और इतनी छोटी भी न हो कि मुख्य हिस्से को ही कवर न कर पाए।'